**NACRT PRIJEDLOGA ODLUKE ...... 18. 6. 2017.**

**REKTORSKI ZBOR**

Na temelju odredbe članka 105. stavka 4. podstavka 1. Zakona o znanstvenoj djelatnosti i visokom obrazovanju (»Narodne novine«, br. 123/2003, 198/2003, 105/2004, 174/2004, 2/2007 – Odluka Ustavnog suda Republike Hrvatske, 46/2007, 45/2009, 63/2011, 94/2013, 139/2013, 101/14 – Odluka Ustavnog suda Republike Hrvatske i 60/15 – Odluka Ustavnog suda Republike Hrvatske, te sukladno članku 5. stavku 2. Poslov­nika Rektorskog zbora, Rektorski zbor na ..... sjednici u akademskoj 2016/2017. godini održanoj ......... 2017. godine uz suglasnost Nacionalnog vijeća za znanost, visoko obrazovanje i tehnološki razvoj od ......2017. godine donosi

**ODLUKU**

**O NUŽNIM UVJETIMA ZA OCJENU NASTAVNE I STRUČNE DJELATNOSTI U POSTUPKU IZBORA ILI REIZBORA U ZNANSTVENO-NASTAVNA ZVANJA**

**OPĆE ODREDBE**

Čl. 1.

Ovom odlukom propisuju se uvjeti za ocjenu nastavne i stručne djelatnosti pristupnika u postupku izbora ili reizbora u znanstveno-nastavna zvanja.

Uvjeti koje pristupnik u postupku izbora ili reizbora u znanstveno-nastavno zvanje mora ispuniti utvrđuju se kao opći i posebni uvjeti.

Opći uvjeti utvrđuju se kao obvezatni uvjeti koje pristupnik nužno mora ispuniti da bi bio izabran ili reizabran u odgovarajuće znanstveno-nastavno zvanje.

Posebni uvjeti razvrstani su prema četiri kriterija vrednovanja nastavnog, znanstveno-stručnog, institucijskog i društvenog rada pristupnika u četiri skupine uvjeta (A,B,C,D). Minimalni broj uvjeta koje pristupnik mora ispuniti za izbor ili reizbor u određeno znanstveno-nastavno zvanje utvrđuju se posebno prema svakom kriteriju, odnosno unutar svake skupine uvjeta.

**OPĆI UVJETI**

Čl. 2.

Pristupnici koji se prvi put biraju u znanstveno-nastavno zvanje docenta moraju imati pozitivno ocijenjeno nastupno predavanje pred nastavnicima i studentima.

Oblik i način provedbe nastupnog predavanja za znanstveno-nastavno zvanje docenta propisuje Rektorski zbor uz suglasnost Nacionalnog vijeća za visoko obrazovanje.

Pristupnici koji su održali nastupno predavanje u postupku izbora u naslovno znanstveno-nastavno zvanje docenta ili u postupku izbora u nastavno zvanje predavača ili naslovno zvanje predavača na visokom učilištu u sastavu sveučilišta nemaju obvezu ponovnog održavanja nastupnog predavanja u postupku izbora u znanstveno-nastavno zvanje docenta.

Čl. 3.

Pristupnici koji se biraju u viša znanstveno-nastavna zvanja moraju ispunjavati opći uvjet da su u svojstvu nastavnika (stalnog ili gostujućeg) na nekom visokom učilištu izvodili nastavu:

* za izbor u zvanje izvanrednog profesora u ukupnom opsegu od najmanje 300 norma sati
* za izbor u zvanje redovitog profesora u ukupnom opsegu od najmanje 600 norma sati
* za izbor u zvanje redovitog profesora u trajnom zvanju u ukupnom opsegu od najmanje900 norma sati

Čl. 4.

Pristupnici koji se ponovno biraju u isto zvanje (reizbor) moraju ispunjavati opći uvjet da su u svojstvu nastavnika (stalnog ili gostujućeg) na nekom visokom učilištu izvodili nastavu u ukupnom opsegu od najmanje 150 norma sati od posljednjeg izbora ili reizbora u znanstveno-nastavno zvanje.

Čl. 5.

Pristupnici koji su u postupku reizbora ili izbora u više zvanje moraju priložiti pozitivno ocijenjene rezultate institucijskog istraživanja kvalitete svog nastavnog rada ili pozitivno ocijenjene rezultate studentske ankete, koju provodi visoko učilište.

Čl. 6.

Opći i posebni uvjeti, ako posebnom odredbom nije drugačije određeno, ostvaruju se kumulativno, dakle ne samo od posljednjeg izbora u znanstveno-nastavno zvanje.

**POSEBNI UVJETI**

Čl. 7.

Pristupnik za izbor u određeno znanstveno-nastavno zvanje mora ispuniti minimalni broj posebnih uvjeta, koji je naveden u tablici br.1 (čl. 9.), unutar sljedećih kriterija vrednovanja nastavne i stručne djelatnosti:

1. kriterij nastavnog doprinosa;
2. kriterij znanstveno-stručnog doprinosa;
3. kriterij institucijskog doprinosa;
4. kriterij društvenog doprinosa.

Institucijski i društveni doprinos smatraju se stručnim doprinosima pristupnika u djelovanju akademskih, društvenih i državnih institucija i projekata.

Minimalni broj posebnih uvjeta koje pristupnik mora ispuniti u postupku reizbora u znanstveno-nastavno zvanje naveden je u tablici br. 2 (čl. 10.)

Čl. 8.

**A. Kriterij nastavnog doprinosa**

*1. Uvjet mentorstva ili komentorstva pri izradi završnih ili diplomskih radova*

* Da je bio mentor ili komentor u izradi najmanje dva obranjena završna ili diplomska rada **(uvjet za izbor u zvanje docenta)**, odnosno da jepod njegovim mentorstvom ili komentorstvom, nakon izbora u prethodno znanstveno-nastavno zvanje, obranjeno najmanje 5 završnih ili diplomskih ili poslijediplomskih specijalističkih radova**(uvjet za izbor u viša znanstveno-nastavna zvanja)**.

*2. Uvjet objavljivanja rada u koautorstvu sa studentom iz područja teme završnog ili*

*diplomskog rada*

* Da je u koautorstvu sa studentom, kojemu je bio mentor ili komentor u izradi obranjenog završnog ili diplomskog rada, objavio najmanje jedan znanstveni ili stručni rad iz područja teme završnog ili diplomskog rada **(uvjet za izbor u zvanje docenta)**, odnosno da je u koautorstvu sa studentom, kojemu je bio mentor ili komentor u izradi obranjenog završnog ili diplomskog ili poslijediplomskog specijalističkog rada, nakon izbora u prethodno znanstveno-nastavno zvanje,objavio najmanje jedan znanstveni ili stručni rad iz područja teme završnog ili diplomskog ili specijalističkog rada **(uvjet za izbor u viša znanstveno-nastavna zvanja)**.

*3. Uvjet usavršavanja u znanstvenom području ili struci ili nastavi*

* Da se nakon diplomiranja u svom znanstvenom području ili nastavi ili struci usavršavao na sveučilišnim ili znanstvenim institucijama u zemlji ili inozemstvu, uključujući i boravak u inozemstvu u sklopu programa poslijediplomskog (specijalističkog ili doktorskog) studija, u ukupnom trajanju od najmanje tri mjeseca **(uvjet za izbor u zvanje docenta)**, odnosno da se nakon stjecanja doktorata usavršavao u svom znanstvenom području ili struci ili nastavi na sveučilišnim ili znanstvenim institucijama u inozemstvu u ukupnom trajanju od najmanje šest mjeseci **(uvjet za izbor u zvanje izvanrednog profesora)**, odnosno u ukupnom trajanju od devet mjeseci **(uvjet za izbor u zvanje redovitoga profesora)**, odnosno u ukupnom trajanju od godine dana **(uvjet za redovitoga profesora u trajnom zvanju)**.

*4. Uvjet objavljivanja knjige, udžbenika ili priručnika u autorstvu ili koautorstvu*

* Da je prije izbora u zvanje docenta ili nakon izbora u prethodno znanstveno-nastavno zvanje u autorstvu ili koautorstvu objavio znanstvenu knjigu, udžbenik ili priručnik.

*5. Uvjet inoviranja nastavnog sadržaja*

* Da je sudjelovao u inoviranju nastavnog sadržaja na barem jedan od sljedećih načina:
* da je kao član povjerenstva sudjelovao u izradi akreditiranog novog studijskog programa;
* da je uveo novi kolegij koji je prihvaćen od nadležnog stručnog tijela visokog učilišta;
* da je na web stranici ili na sučelju za e-učenje postavio recenzirane nastavne materijale iz najmanje jednog kolegija, koji su prihvaćeni od nadležnog stručnog tijela visokog učilišta;
* da je uveo nove eksperimentalne ili praktične nastavne metode na preddiplomskom, diplomskom ili poslijediplomskom studiju uz odobrenje nadležnog stručnog tijela visokog učilišta.

*6. Uvjet mentorstva pri izradi doktorskih disertacija*

* Da je, nakon izbora u prethodno znanstveno-nastavno zvanje, pod njegovim mentorstvom ili komentorstvom obranjena najmanje jedna doktorska disertacija.

*7. Uvjet objavljivanja rada u koautorstvu sa studentom iz područja teme doktorskog rada*

* Da je u koautorstvu sa studentom, kojemu je bio mentor ili komentor u izradi obranjene doktorske disertacije ili nastavnik kod kojega je tijekom doktorskog studija slušao ili polagao ispit, nakon izbora u prethodno znanstveno-nastavno zvanje, objavio najmanje jedan znanstveni ili stručni rad iz područja teme doktorske disertacije.

*8. Uvjet recenziranja studijskih programa, odnosno članstva u povjerenstvu za reakreditaciju*

 *studijskih programa*

* Da je bio recenzent (izvjestitelj) za barem jedan studijski program, odnosno da je kao član sudjelovao u radu barem jednog povjerenstva za reakreditaciju studijskog programa.

*9. Uvjet recenziranja znanstvene knjige, sveučilišnog udžbenika ili priručnika*

* Da je prije izbora u zvanje docenta ili nakon izbora u prethodno znanstveno-nastavno zvanje bio recenzent barem jedne znanstvene knjige, sveučilišnog udžbenika ili priručnika.

*10. Uvjet koordiniranja suradnje s nastavnim bazama*

* Da je institucionalno koordinirao suradnju s nastavnim bazama ili mrežama nastavnih baza (pokušališta, hospitacije u školama, praktični rad u bolnicama, praktični rad u tijelima i ustanovama javne i državne uprave te županijske i lokalne samouprave, ustanova u kulturi, gospodarskim subjektima itd.).

**B. Kriterij znanstveno-stručnog doprinosa**

*1. Uvjet prezentiranja radova na znanstvenim ili stručnim skupovima (domaćim i*

 *međunarodnim)*

* Da je kao autor ili koautor putem postera ili usmenog izlaganja prezentirao najmanje tri rada na domaćim ili međunarodnim znanstvenim ili stručnim skupovima**(uvjet za izbor u zvanje docenta)**, odnosno da je kao autor ili koautor putem postera ili usmenog izlaganja, nakon izbora u prethodno znanstveno-nastavno zvanje, prezentirao najmanje pet radova na znanstvenim ili stručnim skupovima od kojih najmanje dva na međunarodnim znanstvenim ili stručnim skupovima **(uvjet za izbor u viša znanstveno-nastavna zvanja).**

Međunarodnim skupom u smislu ovog kriterija (uvjeti B1 i B2) smatra se skup u čijem su organizacijskom ili programskom odboru zastupljeni članovi iz najmanje tri države te u čijem su sastavu sudionika zastupljeni sudionici iz najmanje tri države.

*2. Uvjet pozvanog predavanja na međunarodnom znanstvenom ili stručnom skupu*

* Da je prije izbora u zvanje docenta ili nakon izbora u prethodno znanstveno-nastavno zvanje bio pozvani predavač na barem jednom međunarodnom znanstvenom ili stručnom skupu.

*3. Uvjet vođenja ili sudjelovanja u realizaciji znanstveno-istraživačkih projekata MZOS-a*

  *(odnosi se na znanstveno-istraživačke projekte koji su do kraja 2014. godine realizirani uz*

 *financijsku potporu Ministarstva znanosti, obrazovanja i sporta) te drugih znanstveno-*

 *istraživačkih projekata.*

* Da je kao znanstveni novak ili istraživač sudjelovao u realizaciji znanstveno-istraživačkih projekta MZOS-a ili drugih znanstveno-istraživačkih projekata financiranih od Europske agencije za znanost, tijela državne uprave, hrvatskih i stranih zaklada i sl. **(uvjet za izbor u zvanje docenta)**, odnosno da je bio voditelj znanstveno-istraživačkog projekta MZOS-a ili nekog drugog znanstveno-istraživačkog projekta financiranog od Europske agencije za znanost, tijela državne uprave, hrvatskih i stranih zaklada i sl. **(uvjet za izbor u viša znanstveno-nastavna zvanja).**

*4. Uvjet vođenja ili sudjelovanja u realizaciji znanstvenog programa znanstvenih centara*

 *izvrsnosti, europskih i međunarodnih kompetitivnih projekta i projekata Hrvatske zaklade za znanost*

* Da je bio voditelj ili da je sudjelovao u realizaciji znanstvenog programa znanstvenog centra izvrsnosti, odnosno da je bio voditelj ili da je sudjelovao u realizaciji europskih i međunarodnih kompetitivnih projekata ili projekata Hrvatske zaklade za znanost.

*5. Uvjet članstva u uredništvu znanstvenih i stručnih časopisa*

* Da je bio najmanje tri godine član uređivačkog odbora znanstvenog ili stručnog časopisa ili drugih serijskih znanstvenih ili stručnih publikacija.

*6. Uvjet uređivanja zbornika*

* Da je bio urednik najmanje jednog zbornika radova sa znanstvenog skupa ili zbirne znanstvene knjige.

*7. Uvjet recenziranja članaka u časopisima i zbornicima*

* Da je za znanstvene ili stručne časopise, zbornike radova sa znanstvenog skupa ili zbirne znanstvene publikacije recenzirao najmanje 3 članka **(uvjet za izbor u zvanje docenta),** odnosno da je, nakon izbora u prethodno znanstveno-nastavno zvanje, za znanstvene ili stručne časopise, zbornike radova sa znanstvenog skupa ili zbirne znanstvene publikacije recenzirao najmanje 5 članaka **(uvjet za izbor u viša znanstveno-nastavna zvanja).**

*8. Uvjet recenziranja projekata*

* Da je bio recenzent (izvjestitelj) za barem jedan kompetitivni projekta na nacionalnoj ili na međunarodnoj razini u kategoriji istraživačkih, razvojnih ili stručnih projekata.

*9. Uvjet članstva u organizacijskom ili programskom odboru znanstvenog skupa*

* Da je bio član organizacijskog ili programskog odbora međunarodnoga znanstvenog skupa (tj. skupa u kojem sudjeluju stručnjaci iz najmanje tri zemlje, a organizacijski ili programski odbor ima članove iz tri države) ili da je bio predsjednik organizacijskog ili programskog odbora domaćega znanstvenog skupa.

*10. Uvjet objavljivanja stručnih radova*

* Da je kao autor ili koautor objavio najmanje tri stručna rada ili rada u zborniku znanstveno-stručnog skupa **(uvjet za izbor u zvanje docenta)**, odnosno da je, nakon izbora u prethodno znanstveno-nastavno zvanje, objavio najmanje tri stručna rada ili rada u zborniku znanstveno-stručnog skupa **(uvjet za izbor u viša znanstveno-nastavna zvanja)**.

*11. Uvjet dobivanja međunarodne ili istaknute domaće nagrade ili priznanja za znanstveni,*

 *nastavni li stručni rad*

* Da je za znanstveni ili nastavni ili stručni rad dobio međunarodnu nagradu ili priznanje ili istaknutu domaću nagradu ili priznanje. Istaknutom domaćom nagradom ili priznanjem u smislu ovog uvjeta smatraju se nagrade i priznanja koje dodjeljuju državna tijela, te nacionalne znanstvene i kulturne institucije.

**C. Kriterij institucijskog doprinosa**

*1. Uvjet obnašanja čelne dužnosti*

* Da je obnašao čelnu dužnost na visokom učilištu ili čelnu dužnost u strukovnoj ili znanstvenoj asocijaciji na nacionalnoj ili međunarodnoj razini iz svojeg znanstvenog područja ili čelnu dužnost u široj akademskoj zajednici. Čelnim dužnostima na visokom učilištu smatraju se dužnosti rektora, prorektora, dekana, prodekana, pročelnika sveučilišnog odjela, zamjenika pročelnika sveučilišnog odjela i povjerenika za određeni djelokrug rada na sveučilišnom odjelu.

*2. Uvjet obnašanja voditeljske dužnosti na ustrojbenoj jedinici visokog učilišta*

* Da je obnašao voditeljsku dužnost na ustrojbenoj jedinici visokog učilišta (voditelj odsjeka, fakultetskog odjela, centra, zavoda, katedre i sličnih ustrojbenih jedinica).

*3. Uvjet članstva u sveučilišnim tijelima i voditeljstva u stalnim tijelima na sastavnici*

* Da je temeljem imenovanja u barem jednom mandatu bio član sveučilišnih tijela ili voditelj tijela na sastavnici (odbori, povjerenstva, radne skupine i sl.) ili voditelj poslijediplomskog ili specijalističkog studija.

*4. Uvjet vođenja ili sudjelovanja u realizaciji sveučilišnih razvojnih projekata ili drugih*

 *stručnih projekta*

* Da je bio voditelj ili suradnik na sveučilišnom razvojnom projektu ili drugom stručnom projektu kojim se postiže transfer znanja i tehnologija, međuinstitucijska suradnja, odnosno povezivanje akademske s društvenom i gospodarskom zajednicom.

*5. Uvjet sudjelovanja u vođenju alumni udruga*

* Da je bio član sveučilišnog tijela alumni udruge ili voditelj alumni udruge na sastavnici.

*6. Uvjet članstva u tijelima Rektorskog zbora*

* Da je temeljem imenovanja bio član tijela Rektorskog zbora.

*7. Uvjet članstva u međunarodnim ili nacionalnim tijelima za znanost i visoko obrazovanje*

* Da je bio član međunarodnih ili nacionalnih tijela za znanost i visoko obrazovanje (Nacionalno vijeće za znanost, visoko obrazovanje i tehnološki razvoj, Akreditacijski savjet AZVO-a, nacionalna područna znanstvena vijeća, matični odbori i druga tijela nadležna za znanost i visoko obrazovanje koja imenuju tijela državne uprave).

*8. Uvjet dobivanja nagrade ili priznanja akademskih institucija i udruga*

* Da je dobio nagradu ili priznanje koje dodjeljuje sveučilište, sveučilišne sastavnice, akademske institucije te strukovne, znanstvene ili znanstveno-stručne udruge.

**D. Kriterij društvenog doprinosa**

*1. Uvjet sudjelovanja u izradi strateških dokumenata*

* Da je sudjelovao u izradi strateških dokumenata u javnom i gospodarskom sektoru ili u izradi prostorno-planskih dokumenata, studija izvodljivosti, studija utjecaja na okoliš i drugih studija izrađenih u sklopu aktivnosti od javnoga interesa

*2. Uvjet sudjelovanja u izradi i/ili izvedbi programa cjeloživotnog obrazovanja*

* Da je kao voditelj ili član povjerenstva sudjelovao u izradi i/ili izvedbi elaborata prihvaćenog programa cjeloživotnog obrazovanja.

*3. Uvjet sudjelovanja u izradi i izvedbi programa transfera tehnologije*

* Da je sudjelovao u izradi i izvedbi programa transfera tehnologije.

*4. Uvjet članstva u tijelima za izradu nacrta zakona, podzakonskih akata i drugih propisa*

* Da je bio član tijela za izradu nacrta zakona, podzakonskih akata i drugih propisa na nacionalnoj ili međunarodnoj razini.

*5. Uvjet sudjelovanja u programima popularizacije znanosti*

* Da je sudjelovao u aktivnostima popularizacije znanosti, kojima se potiče dijalog znanstvene zajednice sa zainteresiranom publikom o znanosti i znanstvenom obrazovanju radi podizanja svijesti o znanstvenim temama (popularno-znanstvena predavanja, tribine, radionice, festival znanosti, prigodne manifestacije, rad u časopisima za popularizaciju znanosti, edukacijski projekti, osmišljeni medijski istupi itd.).

*6. Uvjet volontiranja u humanitarnim ustanovama i udrugama*

* Da je volontirao u humanitarnim ili drugim neprofitnim udrugama, ustanovama za skrb o djeci, bolesnima, starijima i nemoćnima, studentskim savjetovalištima i sl. o čemu postoji potvrda nadležnih ustanova tijela ili udruga.

*7. Uvjet dobivanja međunarodne ili domaće nagrade ili priznanja za društveni rad*

* Da je za društveni rad dobio međunarodnu nagradu ili priznanje ili istaknutu domaću nagradu ili priznanje. Istaknutom domaćom nagradom ili priznanjem u smislu ovog uvjeta smatraju se nagrade i priznanja koje za društveni rad dodjeljuju državna tijela, županije i gradovi.

Čl. 9.

**TABLICA BR. 1**

MINIMALNI POSEBNI UVJETI PREMA KRITERIJIMA

ZA IZBOR U ZNANSTVENO-NASTAVNA ZVANJA

|  |  |  |  |  |
| --- | --- | --- | --- | --- |
| Znanstveno-nastavno zvanje | **A.** Kriterij nastavnog doprinosa | **B.** Kriterij znanstveno-stručnog doprinosa | **C.** Kriterij institucijskog doprinosa | **D.** Kriterij društvenog doprinosa |
| Docent | 1uvjet | 1uvjet | 0 | 0 |
| Moguće je umjesto dva uvjeta u A i B skupini ispuniti dva uvjeta u jednoj skupini |
| Izvanredni profesor | 2 uvjeta | 2 uvjeta | 0 | 0 |
| Redoviti profesor | 3 uvjeta | 3 uvjeta | 1 uvjet | 1 uvjet |
| Uvjete u C i D skupini moguće je nadomjestiti dodatnim uvjetima A i B skupine |
| Redoviti profesor u trajnom zvanju | 4 uvjeta | 4 uvjeta | 2 uvjeta | 2 uvjeta |
| Uvjete u C i D skupini moguće je nadomjestiti dodatnim uvjetima A i B skupine |

Čl. 10.

**TABLICA BR. 2**

MINIMALNI POSEBNI UVJETI PREMA KRITERIJIMA

ZA REIZBOR U ZNANSTVENO-NASTAVNA ZVANJA

|  |  |  |  |  |
| --- | --- | --- | --- | --- |
| Znanstveno-nastavno zvanje | A. Kriterij nastavnog doprinosa | B. Kriterij znanstveno-stručnog doprinosa | C. Kriterij institucijskog doprinosa | D. Kriterij društvenog doprinosa |
| Docent | 3 uvjeta ukupno u A,B,C i D skupinama uvjeta od prethodnog izbora ili reizbora |
| Izvanredni profesor | 6 uvjeta ukupno u A,B,C i D skupinama uvjeta od prethodnog izbora ili reizbora |
| Redoviti profesor | 10 uvjeta ukupno u A,B,C i D skupinama uvjeta od prethodnog izbora ili reizbora  |

**PRIJELAZNE I ZAVRŠNE ODREDBE**

Čl. 12.

(1) Ova Odluka stupa na snagu osmog dana od dana objave u »Narodnim novinama«.

(2) Danom stupanja na snagu ove Odluke prestaje važiti Odluka o nužnim uvjetima za ocjenu nastavne i stručne djelatnosti u postup­ku izbora u znanstveno-nastavna zvanja ("Narodne novine", br. 106/06 i 127/06).

(3) Iznimno, na zahtjev pristupnika kojem je od dana izbora u znanstveno-nastavno zvanje docenta, odnosno izvanrednog profesora do dana stupanja na snagu ove Odluke proteklo više od 30 mjeseci, na njegov izbor u znanstveno-nastavno zvanje primijenit će se odredbe Odluke o nužnim uvjetima za ocjenu nastavne i stručne djelatnosti u postup­ku izbora u znanstveno-nastavna zvanja ("Narodne novine", br. 106/06 i 127/06).

 (4) Ako je pristupniku koji se bira u znanstveno-nastavno zvanje redovitog profesora u trajnom zvanju od izbora u znanstveno-nastavno zvanje redovitog profesora do dana stupanja na snagu ove Odluke proteklo više od 30 mjeseci, on za izbor u znanstveno-nastavno zvanje redovitog profesora u trajnom zvanju mora ispuniti najmanje polovicu uvjeta koji su propisani ovom Odlukom.

(4) Na izbore u znanstveno-nastavno zvanje docenta ova Odluka počet će se primjenjivati 30 mjeseci nakon dana njegova stupanja na snagu, a do tada će se na te izbore primjenjivati uvjeti propisani Odlukom o nužnim uvjetima za ocjenu nastavne i stručne djelatnosti u postup­ku izbora u znanstveno-nastavna zvanja ("Narodne novine", br. 106/06 i 127/06).

Klasa:.........
Urbroj: RZ-..........2017.

Mjesto, datum .....